
Parlamentul  României

Camera  Deputaţilor

              Bucureşti 09.02.2010
                                                                                                                                                    Nr. 23/415/2009

AVIZ
asupra propunerii legislative  privind încadrarea în  condiţii speciale a unor locuri de muncă din carierele de extracţie a lignitului 

prin lucrări miniere la zi
În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată spre dezbatere şi avizare, cu propunerea legislativă  privind încadrarea în  condiţii speciale a unor locuri de muncă din carierele de extracţie a lignitului prin lucrări miniere la zi,  transmisă cu adresa Pl.x 614 din 15 decembrie 2009 şi înregistrată cu nr. 23/415/15.12.2009.

Avizul comisiei urmează să fie transmis Comisiei pentru muncă şi protecţie socială, care este sesizată în fond.


Proiectul a fost iniţiat de un grup de deputaţi şi senatori, din necesitatea asigurării încadrării în condiţii speciale a unor locuri de muncă din carierele de extracţie a lignitului prin lucrări miniere la zi, avându-se în vedere condiţiile grele de muncă, specifice, generate de mediul de muncă, efortul fizic, temperaturile extreme, variaţiile de umiditate, solicitarea nervoasă, zgomotul, pulberile mixte, variaţiile curenţilor de aer, care au impact direct şi major asupra stării de sănătate a angajaţilor.


Prin această iniţiativă legislativă, iniţiatorii propun următoarele:

· reglementarea încadrării în condiţii speciale a unor locuri de muncă din carierele de extracţie a lignitului prin lucrări miniere la zi;

· determinarea pentru această categorie socio-profesională de asiguraţi a stagiului de cotizare în aceste condiţii de muncă;

· reducerea în mod corespunzător a vârstei standard de pensionare la care asiguratul poate beneficia de pensia pentru limită de vârstă, în conformitate cu prevederile Legii nr. 19/2000 privind sistemul public de pensii şi alte drepturi sociale, cu modificările şi completările ulterioare.

Potrivit prevederilor articolului 75 alineatele (1) şi (3) din Constituţia României, republicată, Camera decizională pentru acest proiect de lege este Camera Deputaţilor .
Senatul în calitate de primă Cameră sesizată, a respins propunerea legislativă în şedinţa din 9 decembrie 2009.

Consiliul Legislativ a avizat favorabil proiectul de lege, cu observaţii şi propuneri, conform avizului transmis cu adresa nr. 776/06.07.2009.

Guvernul prin punctul său de vedere transmis cu adresa nr. 2201 din 28.08.2009, nu susţine adoptarea acestei iniţiative legislative.
Examinarea proiectului de Lege a avut loc în şedinţa comisiei din data de 9 februarie 2010. În urma  dezbaterilor, membrii comisiei au hotărât, cu majoritate de voturi, avizarea favorabilă a proiectului de Lege, în forma propusă de iniţiatori.
În raport de obiectul şi conţinutul său propunerea legislativă face parte din categoria legilor organice.

PREŞEDINTE,
Iulian Iancu
Consilier parlamentar,
      Viorica Petraşcu 

